অ্যান্থনি ফ্রান্সিয়োসা
অ্যান্থনি ফ্রান্সিয়োসা (ইংরেজি: Anthony Franciosa; জন্ম: অ্যান্থনি জর্জ পাপালেও, ২৫ অক্টোবর ১৯২৮ - ১৯ জানুয়ারি ২০০৬) ছিলেন একজন মার্কিন অভিনেতা। তিনি মঞ্চনাটকে কাজ করে সফলতা অর্জন করেন এবং ব্রডওয়ে মঞ্চে আ হ্যাটফুল অব রেইন নাটকে অভিনয় করে টনি পুরস্কারের মনোনয়ন লাভ করেন। এই নাটকের চলচ্চিত্ররূপে (১৯৫৭) অভিনয় করে তিনি শ্রেষ্ঠ অভিনেতা বিভাগে একাডেমি পুরস্কার ও সেরা নাট্য চলচ্চিত্র অভিনেতা বিভাগে গোল্ডেন গ্লোব পুরস্কারের মনোনয়ন লাভ করেন এবং ভেনিস চলচ্চিত্র উৎসব থেকে শ্রেষ্ঠ অভিনেতা বিভাগে ভল্পি কাপ অর্জন করেন। ১৯৫৯ সালে ক্যারিয়ার চলচ্চিত্রে অভিনয় করে তিনি সেরা নাট্য চলচ্চিত্র অভিনেতা বিভাগে গোল্ডেন গ্লোব পুরস্কার অর্জন করেন এবং ১৯৬৫ সালে রিও কঞ্চোস চলচ্চিত্রে অভিনয় করে অপর একটি গোল্ডেন গ্লোব পুরস্কারের মনোনয়ন লাভ করেন। টেলিভিশনে তিনি বেশ কয়েকটি ছোট ভূমিকায় অভিনয়ের পাশাপাশি পাঁচটি টেলিভিশন ধারাবাহিকে প্রধান চরিত্রে অভিনয় করেন; সেগুলো হল সিটকম ভ্যালেন্টাইন্‌স ডে (১৯৬৪-১৯৬৫), নাট্যধর্মী দ্য নেম অব দ্য গেম (১৯৬৮-১৯৭১), সার্চ (১৯৭২-১৯৭৩), ম্যাট হেম (১৯৭৫) এবং ফাইন্ডার অব লস্ট লাভস (১৯৮৪)।